35. schôdza NR SR - 5.deň - A. dopoludnia
Dátum: 2025-06-03
Poslanec: Svoboda, Zdenko (HLAS - SD)
Druh vystúpenia: Vystúpenie v rozprave

24. Ďakujem za slovo, pán predsedajúci. Vážený pán predsedajúci, vážené kolegyne, kolegovia, pán minister, tento návrh zákona má moju plnú podporu a zároveň je dôležité povedať, že ide o reakciu na problém, ktorý bol celé roky prehliadaný a neriešený. A preto na úvod osobitne chcem poďakovať ministrovi vnútra, že sa tejto témy nezľakol a pristúpil k nej vecne, rozhodne a systémovo. To, čo sa celé roky neriešilo alebo prehliadalo, odkladalo, teraz konečne dostáva už nejakú konkrétnu podobu, formu riešenia. Dámy a páni, situácia na oddeleniach cudzineckej polície je závažná, a preto zažívame enormný nápor cudzincov, pričom personálne kapacity nie sú nekonečné, tak ako v každej profesii. Pred budovami sa často zhromažďujú desiatky až stovky ľudí, ktorí sa márne snažia vybaviť si svoju životnú situáciu, v ktorej sa ocitli. Tento stav nie je len administratívnym problémom, predstavuje aj riziko pre verejný poriadok a niektorých problémoch si dokonca môžem povedať, že aj bezpečnostné riziko pre spoločnosť. Ak nebudeme konať, budeme čeliť zhoršovaniu tejto situácie a preto vítam tento návrh zákona, ktorý by som zhrnul do takých piatich bodov. Po prvé, zjednodušuje celý proces vybavovania tohto pobytu, či už rieši zrušenie povinnosti prikladať doklady o finančno zabezpečených prípadoch, keď to európske právo už nevyžaduje. Tento doklad dnes často len zdržuje tento celý proces, a hoci samotná finančná situácia sa dá kontrolovať aj počas trvania tohto pobytu. Ďalej zároveň sa ruší aj povinnosť prikladať fotografiu, keďže na oddeleniach sú aj biometrické údaje vrátane fotografie, ktoré snímajú priamo na mieste. Tieto zmeny uľahčia prácu úradníkom, ako aj žiadateľom a urýchlia tento proces konania. Po druhé, zákon zavádza možnosť, aby si občania Európskej únie a ich rodinní príslušníci mohli podať túto žiadosť pobytu na ktoromkoľvek mieste cudzineckej polície. To znamená, že nie je to už striktne viazané na miesto pobytu, čo bola v praxi aj veľká komplikácia. Niekde čakáte týždne, inde viete tieto záležitosti vybaviť v oveľa skoršom režime. A táto zmena prináša určitý druh flexibility a odbúranie preťažených niektorých týchto pracovísk, aké sú hlavne v Bratislave. Ďalej, po tretie. Zákon zavádza aj možnosť objednať sa, ako bol spomínaný aj tento rezervačný systém. Nie je to formalita, je to zásadné opatrenie pre poriadok, ako aj bezpečnosť. Bez povinného objednania dochádza k zhromažďovaniu veľkého počtu týchto osôb pred oddeleniami, z toho vyplýva aj určitý druh nervozity, chaosu a reálne môže dôjsť aj k nejakým nepokojom. Tento objednávací systém zabezpečí dôstojné a organizované vybavovanie a umožní polícii lepšie plánovať si tieto kapacity a vybaviť väčší počet záujemcov. Po štvrté, predlžuje sa platnosť národného víza z 90 dní na 120 dní, aby mal cudzinec reálne čas objednať sa a podať si aj túto žiadosť. To je praktická úprava, ktorá zodpovedá reálnemu stavu. A po piate, veľmi dôležité, zákon zásadne mení a sprísňuje podmienky pre udeľovanie pobytu na účel podnikania. Zavádza sa systém kvót, zoznam krajín, z ktorých budú cudzinci prijímaní, a zavádza sa aj posudzovanie nejakého hospodárskeho významu alebo prínosu toho daného jedinca. Dnes, žiaľ, mnohí cudzinci tento systém zneužívajú, formy teda živnosti, ako nástroj na získanie pobytu, pričom podnikanie reálne ani nevykonávajú. Dochádza, ako sme spomenuli pri iných typoch, k nútenému zakladaniu živnosti, ktoré vlastne slúžia na obchádzanie pravidiel. Tomuto už musí byť koniec, preto si štát musí vyberať, koho pustí na svoje územie a koho nie a musí to mať aj reálny prínos pre hospodárstvo našej krajiny. Dámy a páni, ak by sme tieto opatrenia nezaviedli, krízový stav na oddeleniach cudzineckej polície by aj naďalej pretrvával. Hrozilo by, či už narušenie poriadku alebo, ako som spomínal, toto neregulované zhromaždenie rôznych cudzincov, ktoré by mohlo dôjsť následne k vzniku napätia či už v regiónoch a prehlbovaniu chaosu. Na druhej strane, ak návrh schválime, posilníme aj poriadok, bezpečnosť, efektivitu a férovosť celého systému. Tento návrh nie je namierený proti cudzincom, je to v prospech Slovenska, našich občanov, ale aj samotných cudzincov, ktorí chcú žiť na našom území a chcú tu legálne pracovať a žiť v súlade so zákonom. Ďakujem, skončil som.